Margarita Vilcāne

Margarita Vilcāne (laulībā Margarita Bogoleiša) (dzimusi  Tomskā, Krievijas PFSR) ir latviešu popmūzikas dziedātāja. Lielākos panākumus guvusi 20. gadsimta 60. un 70. gados, izpildot Raimonda Paula komponētās dziesmas.

Dzīvesgājums 
Dzimusi 1940. gadā Tomskā. Viņas tēvs Vasilijs Vasņicovs krita Otrajā pasaules karā 1941. gadā, viņas māte kulināre Tekla kopā ar pārējo ģimeni no Sibīrijas pārcēlās uz Latviju 1945. gadā. Viņa beigusi Rīgas 24. vidusskolu.
1962. gadā Margarita kļuva par Latvijas filharmonijas un estrādes ansambļa "Rīga" solisti, kopš 1967. gada viņa dziedāja duetā ar Ojāru Grinbergu.

Ar pirmo vīru, tehniķi Leonīdu Bogoleišu viņa laulībā nodzīvoja tikai dažus gadus, 1966. gadā viņiem piedzima dēls Andris.

No 1969. līdz 1975. gadam viņa bija Rīgas estrādes orķestra soliste. Dziedāja R. Paula, Imanta Kalniņa, Aļņa Zaķa, Ulda Stabulnieka, Gunāra Freidenfelda, Jāņa Sildega, Alfrēda Vintera un citu komponistu dziesmas. Piedalījās R. Paula albumu "Tev, mana labā" (1969), "Tik dzintars vien" (1970) un "Teic, kur zeme tā" (1971) ierakstos. M. Vilcānes izpildītās dziesmas divas reizes uzvarēja Mikrofona dziesmu aptaujā: 1970. gadā "Baltā saule", 1971. gadā — "Teic, kur zeme tā" (kopā ar Noru Bumbieri, Ojāru Grinbergu un Viktoru Lapčenoku).
1972. gadā viņa piedalījās kinofilmā "Ceplis", atveidojot restorāna dziedātāju un dziedot populāro Marģera Zariņa dziesmu "Es sirdi izrauju...".

No 1975. līdz 1990. gadam Margarita un Ojārs bija estrādes ansambļa "Tip top" solisti. Daudz koncertējuši Padomju Savienībā, kur guvuši popularitāti ar R. Paula dziesmas "Par pēdējo lapu" versiju krievu valodā. Pirmais Margaritas soloalbums Cher ami ar R. Paula, I. Kalniņa, U. Stabulnieka u.c. komponistu dziesmām izdots 1977. gadā. 1988. gadā Margarita un Ojārs sagatavoja A. Vintera dziesmu programmu, 1990. gadā izdeva A. Vintera dziesmu albumu "Un mazs smaidošs foto". Šajā gadā beidza pastāvēt Filharmonijas kolektīvi, arī "Tip top".

1996. gadā iznāca albums "Ģimeniska debija", kur Margarita dziedāja sava dēla komponista Andra Vilcāna dziesmas.
2000. gadā izdota labāko dziesmu izlase "Karalienes dziesma". 2005. gadā piedalījās R. Tigula un K. Anitena brīvdabas mūziklā "Vella kalpi", atveidojot Ģertrūdes lomu. 2006. gadā oficiāli salaulājās ar krievu rakstnieku Juriju Skopu un viņi nosvinēja savas kopdzīves 25. gadadienu.

2015. gadā pēc ilgāka pārtraukuma M. Vilcāne atkal uzstājās savā 75 gadu jubilejas koncertā Rīgā.

2020. gadā, kad dziedātāja atzīmēja astoņdesmito jubileju, iznāca Daigas Mazvērsītes sarakstītā biogrāfija "Mirgo mana Margarita". 2022. gadā, kad atcelti COVID-19 pandēmijas ierobežojumi, notika jubilejas koncerts "Margarita. Melodija. Mode".

Apbalvojumi un pagodinājumi 
 Latvijas PSR Nopelniem bagātā skatuves māksliniece (1977)
 Latvijas Mūzikas ierakstu gada balva par mūža ieguldījumu (2006)
 Triju Zvaigžņu ordenis, IV šķira (2015)

Diskogrāfija

Soloalbumi 
 Cher ami (1977)
 "Alfrēds Vinters. Un mazs, smaidošs foto" (kopā ar O. Grinbergu, 1990)
 "Margarita un Andris Vilcāni. Ģimeniska debija" (1996)
 "Karalienes dziesma" (2000)

Minialbumi (EP) 
 Dziesmas ar tautasdziesmu vārdiem (1971) Kopā ar O. Grinbergu un Z. Romanovski.
 Gunārs Freidenfelds. "Kaktuss" (1972) Kopā ar O. Grinbergu.
 Jānis Sildegs. "Estrādes dziesmas" (1972)
 Margarita Vilcāne. "Mūžu mūžos būs dziesma" (1974)
 Ivars Vīgners. "Chile Ballade" (1975)
 Ivars Vīgners. "Dziesmas no leļļu lugas "Šveiks"" (1976) Kopā ar O. Grinbergu.
 Uldis Stabulnieks. "Joku dziesmas" (1983) Kopā ar O. Grinbergu.

Vairāku izpildītāju albumi 
 Raimonds Pauls. "Tev, mana labā" (1969)
 Raimonds Pauls. "Tik dzintars vien" (1970)
 Raimonds Pauls. "Teic, kur zeme tā" (1971)
 Uldis Stabulnieks. "Svētki daudzskaitlī" (1988)
 Raimonds Tiguls. "Vella kalpi" (2005)
 Raimonds Pauls. "Zelta 75" (2011)

Populārākās dziesmas "Mikrofona" aptaujā 
1969
 2. vieta — "Zilie lini" (kopā ar O. Grinbergu)
 4. vieta — "Nepārmet man" (kopā ar O. Grinbergu)

1970
 1. vieta — "Baltā saule"

1971
 1. vieta — "Teic, kur zeme tā" (kopā ar O. Grinbergu, N. Bumbieri un V. Lapčenoku)

1976
 4. vieta — "Tāls Parīzes radio"
 7. vieta — "Kad gulbji kliedz"

1981
 9. vieta — "Paliec un neaizej"

Bibliogrāfija 
 Daiga Mazvērsīte. "Mirgo mana Margarita". Rīga: Latvijas mediji, 2020.

Atsauces

Ārējās saites 

1940. gadā dzimušie
Latviešu dziedātāji
PSRS dziedātāji
Triju Zvaigžņu ordeņa virsnieki
Latvijas PSR Nopelniem bagātie skatuves mākslinieki